Diari Oficial de la Generalitat Valenciana


Sumari del DOGV 7762, del 18-04-2016 (2016/2550)

RESOLUCIÓ de 15 d'abril de 2016, del director general de Relacions amb les Corts, per la qual es disposa la publicació del conveni entre la Generalitat, a través de la Vicepresidència i Conselleria d'Igualtat i Polítiques Inclusives, el Consell General del Poder Judicial, l'Ajuntament de València i els col·legis oficials d'Advocats, Psicòlegs, Treball Social i Educadors Socials de València, per a la continuïtat i desenvolupament del servici Punt de Trobada Familiar de València.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7762

Data del DOGV
:   18-04-2016

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2016/2550


Data del document
:   15-04-2016

Organisme emissor
:   Presidència de la Generalitat

Tipus de document
:   Resolució

RESOLUCIÓ de 15 d'abril de 2016, del director general de Relacions amb les Corts, per la qual es disposa la publicació del conveni entre la Generalitat, a través de la Vicepresidència i Conselleria d'Igualtat i Polítiques Inclusives, el Consell General del Poder Judicial, l'Ajuntament de València i els col·legis oficials d'Advocats, Psicòlegs, Treball Social i Educadors Socials de València, per a la continuïtat i desenvolupament del servici Punt de Trobada Familiar de València. [2016/2550]  
La Generalitat, a través de la Vicepresidència i Conselleria d'Igualtat i Polítiques Inclusives, el Consell General del Poder Judicial, l'Ajuntament de València, el Col·legi d'Advocats de València, el Col·legi Oficial de Psicòlegs de la Comunitat Valenciana, el Col·legi Oficial de Treball Social de València i el Col·legi Oficial d'Educadors i Educadores Socials de la Comunitat Valenciana han subscrit, prèvia tramitació reglamentària, el dia 25 de gener de 2016, el conveni per a la continuïtat i desenvolupament del servici Punt de Trobada Familiar de València.  
  
En compliment del que estableix l'article 8.2 de la Llei de Règim Jurídic de les Administracions Públiques i del Procediment Administratiu Comú és procedent la publicació en el Diari Oficial de la Comunitat Valenciana de l'esmentat conveni, que ha quedat inscrit en el Registre de Convenis de la Generalitat amb el número 237/2016 i que figura com a annex d'aquesta resolució.  
  
València, 15 d'abril de 2016.- El director general de Relacions amb les Corts: Antonio Torres Salvador.  
  
  
Conveni de col·laboració entre la Generalitat Valenciana, a través de la Vicepresidència i Conselleria d'Igualtat i Polítiques Inclusives, el Consell General del Poder Judicial, l'Ajuntament de València i els col·legis oficials d'Advocats, Psicòlegs, Treball Social i Educadors Socials de València, per a la continuïtat i desenvolupament del servei Punt de Trobada Familiar de València  
  
Madrid, 25 de gener de 2016  
  
Reunits  
El president del Tribunal Suprem i del Consell del Poder judicial, Carlos Lesmes Serrano, segons l'Acord (núm. 2) del Ple del Consell General de Poder Judicial de 9 de desembre de 2013, Reial Decret 979/2013, de 10 de desembre (BOE 11.12.2013).  
La vicepresidenta del Consell i consellera d'Igualtat i Polítiques Inclusives, Mónica Oltra Jarque, nomenada per Decret 8/2015, de 29 de juny, del president de la Generalitat, autoritzada per a aquest acte pel Consell per l'Acord de data 29 de desembre de 2015, d'acord amb l'article 17.f de la Llei 5/1983, de 30 de desembre, del Consell.  
  
L'alcalde de l'Ajuntament de València, Joan Ribó Canut, en nom i representació de l'esmentat ajuntament, autoritzat per aquest acte per l'Acord de la Junta de Govern Local de data 11 de desembre de 2015, assistit pel secretari general de l'Administració Municipal, Francisco Javier Vila Biosca.  
El degà del Col·legi d'Advocats de València, Rafael Bonmatí Llorens, en nom i representació d'aquest, en virtut de les funcions que li atribuïx l'article 48.2 de l'Estatut General de l'Advocacia Espanyola.  
  
El degà del Col·legi Oficial de Psicòlegs de la Comunitat Valenciana, Francisco José Santolaya Ochando, en nom i representació d'aquest, en virtut de les funcions que li atribuïx l'article 49.d dels seus Estatuts.  
  
La presidenta del Col·legi Oficial de Treball Social de València, Elena Puig Reig, en nom i representació d'aquest, en virtut de les funcions que li atribuïx l'article 33 dels seus Estatuts.  
La presidenta del Col·legi Oficial d'Educadors i Educadores Socials de la Comunitat Valenciana, Norma Gozálvez Huguet, en nom i representació d'aquest, en virtut de les funcions que li atribuïx l'article 38.a dels seus Estatuts.  
Obren en nom i representació de les institucions i entitats a què representen i els càrrecs de les quals consten per notorietat. Es reconeixen amb capacitat legal suficient per a l'atorgament d'aquest conveni de col·laboració, i amb aquest efecte  
  
Manifesten  
  
Primer. Que la Constitució Espanyola de 1978, en l'article 39, apartat 1, establix que: «Els poders públics asseguraran la protecció social, econòmica i jurídica de la família». En l'apartat 2, establix l'obligatorietat dels poders públics d'assegurar «...la protecció integral dels fills, iguals davant de la llei amb independència de la seua filiació, i de les mares, siga quin siga el seu estat civil...».  
Que la Convenció dels Drets del Xiquet de Nacions Unides, de 20 de novembre de 1989, ratificada per Espanya el 30 de novembre de 1990, en l'article 9 indica que «Els estats participants respectaran el dret del xiquet que està separat d'un o d'ambdós pares a mantindre relacions personals i contacte directe amb ambdós pares de manera regular, excepte si això és contrari a l'interés superior del xiquet».  
Que l'article 94 del Codi Civil establix que «El progenitor que no tinga amb si els fills menors o incapacitats gaudirà del dret de visitar-los, comunicar amb ells i tindre'ls en la seua companyia. El jutge determinarà el temps, mode i lloc de l'exercici d'aquest dret, que podria limitar o suspendre si es donaren greus circumstàncies que així ho aconsellen o s'incompliren greu o reiteradament els deures imposats per la resolució judicial. Igualment podrà determinar, amb audiència prèvia dels pares i dels iaios, que hauran de prestar el seu consentiment, el dret de comunicació i visita dels néts amb els iaios, d'acord amb l'article 160 d'aquest codi, tenint sempre present l'interés del menor».  
  
Que la Llei Orgànica 1/1996, de 15 de gener, de protecció jurídica del menor, en l'article 2, establix que «En l'aplicació d'aquesta llei primarà l'interés superior dels menors sobre un altre interés legítim que poguera concórrer», i en l'article 11.2 enumera, entre els principis rectors de l'actuació dels poders públics, «La supremacia de l'interés del menor».  
Que la Llei 13/2008, de 8 d'octubre, de la Generalitat, reguladora dels punts de trobada familiar de la Comunitat Valenciana, en el seu preàmbul posa de manifest que «La Generalitat, en compliment del mandat estatuari i conscient de la realitat que rodeja les relacions familiars, considera necessari plantejar una normativa específica que definisca i regule els Punts de Trobada Familiar de la Comunitat Valenciana?».  
  
  
Segon. Les parts firmants d'aquest conveni col·laboren en la prestació del servei del Punt de Trobada Familiar des de l'any 2001, col·laboració que posteriorment es va ampliar l'any 2004 a l'incloure's el Col·legi Oficial d'Educadors i Educadores Socials de València i la Conselleria de Justícia i Administracions Públiques.  
  
Tercer. Que la demanda d'utilització del Punt de Trobada des de la seua creació ha anat progressivament en augment i l'anàlisi del seu funcionament en aquest temps té un balanç positiu, la qual cosa aconsella assegurar la continuïtat d'aquest recurs tan decisiu per a garantir el dret dels menors, que estiguen separats d'un o ambdós pares, a mantindre relacions personals i contacte directe amb ells de forma regular.  
  
Que per aquestes raons, les institucions i entitats abans mencionades es comprometen a firmar un nou conveni de col·laboració per a la continuïtat i desenvolupament del servei Punt de Trobada Familiar de València d'acord amb les següents  
  
Clàusules  
  
Primera. Objecte del conveni  
Constituïx l'objecte d'aquest conveni garantir la continuïtat i desenvolupament de l'actual servei Punt de Trobada Familiar de València durant els anys 2015 i 2016 a fi de continuar possibilitant la utilització d'un lloc neutral per a l'execució dels règims de visites en les situacions de ruptura del nucli familiar, que afavorisca, bàsicament, el dret fonamental del menor a mantindre la relació amb ambdós progenitors o altres parents o acostats autoritzats legalment, establint els vincles necessaris per al seu bon desenvolupament físic, afectiu i emocional i per a preparar els pares perquè, en un futur, puguen mantindre la relació amb els seus fills amb plena autonomia.  
  
Segona. Objectius  
Són objectius d'aquest conveni els següents:  
- Garantir el dret del menor a mantindre la relació amb els seus progenitors després de la separació.  
- Garantir la seguretat del menor durant el règim de visites.  
- Facilitar la trobada del menor amb la família extensa del progenitor que no tinga la custòdia.  
- Permetre als menors expressar amb llibertat i sense temor els seus sentiments i necessitats cap a l'ascendent que no exercisca la guarda i custòdia.  
- Facilitar orientació professional per a millorar les relacions paternofilials i les habilitats parentals de criança.  
- Disposar d'informació fidedigna sobre les actituds i aptituds parentals que ajuden a defensar -si fóra necessari- els drets del menor en altres instàncies administratives o judicials.  
  
Tercera. Destinataris  
D'acord amb els articles 10 i 11 de la Llei 13/2008, de la Generalitat, seran persones beneficiàries dels Punts de Trobada Familiar els menors que estiguen immersos en situacions de crisi o ruptura familiar i així ho determine una resolució judicial o administrativa i tindran la condició d'usuaris, els membres del nucli familiar i, si és el cas, altres familiars i persones acostades que, per resolució judicial o administrativa, tinguen establit el compliment del règim de visites en un punt de trobada familiar, en atenció a les dificultats observades per a realitzar les esmentades visites de forma autònoma.  
Igualment podran ser destinataris del servei altres familiars i/o els progenitors i els seus respectius fills necessitats d'aquest servei segons el parer dels servicis socials municipals de l'Ajuntament de València.  
En qualsevol d'aquests casos, el menor o algun dels pares hauran d'estar necessàriament empadronat i residir en el municipi de València.  
  
  
Quarta. Activitats  
En el Punt de Trobada es prestaran els serveis que s'enumeren a continuació, amb el desenvolupament de les activitats necessàries per a això:  
1. Valoració del sistema familiar en relació amb el compliment del dret de visites, per mitjà d'entrevistes individuals o conjuntes amb els membres de la família i, si és el cas, per mitjà de visites a domicili.  
2. Suport en el compliment del règim de visites, en les modalitats de «supervisió», «intervenció» o «visita tutelada».  
3. Intervenció psicosocial individual i familiar, a fi d'eliminar obstacles i actituds negatives en l'èxit dels objectius.  
4. Mediació, com a instrument perquè els pares aconseguisquen acords sobre la seua forma d'exercir la copaternitat i, en concret, pel que fa a la relació dels seus fills.  
5. Elaboració de registres i informes, perquè totes les activitats realitzades queden degudament recollides per a informació puntual o, si és el cas, periòdica de les entitats que realitzen les derivacions, així com per a l'avaluació professional realitzada i posterior presa de decisions.  
  
Cinquena. Recursos humans  
El Punt de Trobada estarà atés per un equip interdisciplinari format per advocats, psicòlegs, diplomats en Treball Social, educadors socials i personal de suport. Està oberta la possibilitat de comptar amb l'ajuda de personal voluntari.  
  
Sisena. Ubicació  
El Punt de Trobada està ubicat en les dependències municipals preparades per a tal fi, síties al carrer Pintor Genaro Lahuerta, s/n, de la ciutat de València.  
  
Setena. Horari  
El Punt de Trobada romandrà obert de dilluns a diumenge de 10.00 a 14.00 hores i de 17.00 a 21.00 hores.  
La reunió de l'equip dels professionals del Punt de Trobada tindrà lloc tots els dilluns dins de l'horari de 10.00 a 14.00 hores o, si és el cas, a criteri del coordinador del PEF (article 8 del Reglament de règim intern del PEF, o aquell que el substituïsca).  
  
Huitena. Funcionament  
El Punt de Trobada Familiar de València es regirà per la Llei 13/2008, de la Generalitat, així com per les normes de funcionament i el reglament de règim intern aprovats, amb aquest efecte, per la Comissió de Seguiment del Punt de Trobada Familiar de València en la seua reunió del dia 21 de maig de 2002, així com per les modificacions, instruccions i nous acords presos per l'esmentada comissió, tal com consten en les actes corresponents.  
  
Novena. Obligacions de les parts  
A) Vicepresidència i Conselleria d'Igualtat i Polítiques Inclusives.  
- Col·laborar en el desenvolupament d'aquest servei per mitjà de totes aquelles actuacions que puguen impulsar-se des de l'esmentada instància.  
- Vetlar, com a entitat competent en la protecció de menors de la Comunitat Valenciana, per la garantia dels drets dels menors que acudixen a aquest servei, recollits en la Convenció dels Drets del Xiquet de Nacions Unides.  
- Vetlar pel correcte compliment i adequada aplicació de Llei 13/2008, de 8 d'octubre, de la Generalitat, reguladora dels Punts de Trobada Familiar de la Comunitat Valenciana, i de la normativa que la desenvolupe.  
- Col·laborar en el desenvolupament del servei, garantint la continuïtat del recurs.  
  
B) Ajuntament de València.  
- Impulsar la continuïtat i desenvolupament del servei, supervisant el funcionament del Punt de Trobada tal com figura en l'article 8 del Reglament de règim intern del Punt de Trobada, o aquell que el substituïsca, implementant les millores tècniques i organitzatives que considere convenients per a l'optimització del recurs.  
- Coordinació general del servei, així com de les distintes institucions i entitats firmants del conveni.  
- Aportar el local per a la ubicació del servei, el seu condicionament i l'equipament necessari per al desenvolupament de les activitats ressenyades en la clàusula número quatre.  
- Sufragar les despeses de personal (corresponent als advocats, psicòlegs, diplomats en Treball Social, educadors socials i personal de suport), les despeses de funcionament (corresponent a subministraments, manteniment i neteja), així com l'adquisició de materials i altres despeses destinades a les distintes activitats dels menors (tant tècniques com d'ocupació).  
Per a aquesta finalitat l'Ajuntament de València aportarà fins a un màxim de 246.674,63 euros anuals amb càrrec al pressupost municipal, amb el desglossament següent: 2.266 - amb càrrec a l'aplicació pressupostària KC150-23250-22812 i 244.408,63 - amb càrrec a l'aplicació pressupostària KC150-23473-48848 dels corresponents exercicis.  
  
C) Consell Poder Judicial.  
- Col·laborar en el desenvolupament del servei per mitjà de totes aquelles actuacions que puguen impulsar-se des de l'esmentada instància.  
- Vetlar pel correcte compliment i adequada aplicació de tots els aspectes jurídics relacionats amb la utilització i funcionament d'aquest servei.  
- Canalitzar les relacions del servei amb el Deganat i els Jutjats de Família i Violència sobre la Dona de València.  
  
D) Col·legi d'Advocats de València.  
- Exercir la coordinació de l'equip de professionals del Punt de Trobada, tant en els aspectes de funcionament intern com de representació i relació amb l'exterior, tal com es descriu en l'article 8 del Reglament de règim intern del PEF, o aquell que el substituïsca. Per a això aportarà un lletrat que exercirà aquestes funcions amb una dedicació de 20 hores setmanals en el còmput total.  
- Desenvolupar les funcions específiques dels lletrats del Punt de Trobada descrites en l'article 12 del Reglament de Règim Intern del PEF, o aquell que el substituïsca, així com realitzar la supervisió del règim de visites a petició expressa de l'equip del PEF. Per a això aportarà lletrats amb una dedicació de 24 hores setmanals en el còmput total.  
  
- Exercir la defensa jurídica dels professionals del Punt de Trobada, llevat que existisca conflicte d'interessos amb els lletrats que presten serveis en l'esmentat centre.  
- El Col·legi d'Advocats de València rebrà de l'Ajuntament de València, la quantitat màxima de 54.668,61 euros.  
  
E) Col·legi de Psicòlegs de la Comunitat Valenciana.  
- Exercir la coordinació de l'equip psicosocial del Punt de Trobada en funció del que establixen els articles 10 i 11 del Reglament de règim intern del PEF, o aquells que els substituïren.  
  
- Desenvolupar les funcions específiques dels psicòlegs del Punt de Trobada descrites en l'article 13 del Reglament de Règim Intern del PEF, o aquell que el substituïsca.  
- Aportar tres psicòlegs i un possible substitut, a qui puga recórrer-se en absència d'algun dels anteriors, per a exercir les funcions descrites, amb una dedicació de 40 hores setmanals en còmput total.  
  
- El Col·legi de Psicòlegs de la Comunitat Valenciana rebrà, de l'Ajuntament de València, la quantitat màxima de 47.537,92 euros.  
  
F) Col·legi de Treball Social de València.  
- Exercir, si és el cas, la coordinació de l'equip psicosocial del Punt de Trobada en funció del que establixen els articles 10 i 11 del Reglament de règim intern del PEF, o aquells que els substituïren.  
  
- Desenvolupar les funcions específiques dels diplomats en Treball Social del Punt de Trobada descrites en l'article 14 del Reglament de règim intern del PEF, o aquell que el substituïra.  
- Aportar dos diplomats en Treball Social i un possible substitut, a qui puga recórrer-se en absència d'algun dels anteriors, per a exercir les funcions i tasques anteriorment descrites, amb una dedicació de 72 hores setmanals en còmput total.  
- El Col·legi Oficial de Diplomats en Treball Social i Assistents Socials de València rebrà, de l'Ajuntament de València, la quantitat màxima de 77.007,1 euros.  
  
G) Col·legi d'Educadores i Educadors Socials de la Comunitat Valenciana.  
- Desenvolupar les funcions específiques dels educadors socials del Punt de Trobada Familiar descrites en l'article 14 bis del Reglament de règim intern del PEF, o aquell que el substituïra.  
- Aportar quatre educadors socials i un possible substitut a qui puga recórrer-se en absència d'algun dels anteriors, per a exercir les funcions i tasques anteriorment descrites, amb una dedicació de 64 hores setmanals en còmput total.  
- El Col·legi Oficial d'Educadors Socials de València rebrà, de l'Ajuntament de València, la quantitat màxima de 65.195,00 euros.  
  
Deu. Reserva i protecció de dades  
Si s'utilitzaren mitjans informàtics o altres mitjans de tractament automatitzat de dades de caràcter personal dels usuaris, es complirà el que disposa la Llei Orgànica 15/1999, de 13 de desembre, de regulació de tractament automatitzat de dades de caràcter personal.  
  
Pel que fa al tractament de dades no automatitzats, aquests s'utilitzaran amb estricte compliment de les mesures de seguretat legalment previstes.  
Així mateix s'haurà d'observar allò que s'ha regulat en la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, respecte de l'accés limitat a aquests interessats amb relació als documents que continguen informació referent a la intimitat de les persones.  
  
Onze. Selecció de professionals  
Els professionals seleccionats pels distints col·legis professionals firmants d'aquest conveni, hauran de trobar-se legalment habilitats per a l'exercici professional lliure i acreditar la corresponent experiència i formació professional per a desenvolupar les funcions específiques descrites en els articles 7 al 15 del Reglament de règim intern del Punt de Trobada Familiar de València, o aquells que els substituïren. En la selecció que haja de dur-se a terme entre els professionals que complisquen tant l'esmentat requisit com els altres exigits per cada col·legi professional, hauran d'observar-se els principis de publicitat, llibertat de concurrència, mèrit i capacitat. Ben entés que el personal així seleccionat no adquirirà, en cap cas, relació laboral o de servei amb cap institució firmant d'aquest conveni.  
  
La designació i, si és el cas, el cessament dels coordinadors i distints professionals del Punt de Trobada, correspon a la comissió de seguiment segons allò que s'ha estipulat en l'article 3 del Reglament de règim intern del PEF, o aquell que el substituïra.  
  
Dotze. Pagament i justificació  
L'abonament de l'aportació econòmica de l'Ajuntament de València a favor dels col·legis oficials d'Advocats, Psicòlegs, Treball Social i Educadors Socials firmants del conveni, s'efectuarà mensualment per mitjà de transferència a l'entitat bancària que designen amb aquesta finalitat, amb la presentació prèvia en el Registre General d'Entrada de l'Ajuntament de València dels justificants acreditatius de la realització de l'activitat objecte d'aquest conveni de col·laboració i la seua revisió pels tècnics de la Secció del Menor de l'Ajuntament, sempre que els col·legis es troben al corrent en el compliment de les seues obligacions tributàries i amb la Seguretat Social  
  
Tretze. Obligacions tributàries, de seguretat social i de pagament  
Els col·legis professionals, a la firma d'aquest conveni, hauran d'acreditar que es troben al corrent en el compliment dels seus obligacions tributàries i davant de la Seguretat Social.  
Al mateix temps, els esmentats col·legis professionals assumixen la sencera responsabilitat respecte de les obligacions econòmiques que sorgisquen del pagament del servei als professionals que els presten, i apliquen respecte d'això les quantitats aportades per l'Ajuntament de València i altres entitats, de conformitat amb el que preveuen les clàusules d'aquest conveni.  
  
Catorze. Vigència  
Aquest conveni entrarà en vigor a partir del moment de la seua firma i tindrà vigència fins a 31 de desembre de 2016, prorrogable expressament per una anualitat més, excepte denúncia d'alguna de les parts i amb dos mesos d'antelació a la finalització d'aquest.   
No obstant això, quant als seus efectes, amb caràcter excepcional, podrà imputar-se a aquest, l'activitat exercida pels col·legis professionals des de l'1 de gener de 2015.  
La resolució del conveni per alguna de les parts, complits els requisits preceptius, suposarà la interrupció del servei sent necessari, per a la seua continuïtat o pròrroga, la firma d'un nou conveni.  
  
  
Quinze. Altres causes d'extinció  
Es considerarà causa d'extinció, l'incompliment de qualsevol de les obligacions establides en la clàusula novena quan d'aquest, es derivara la impossibilitat de prestar el servei objecte d'aquest conveni.  
  
En l'esmentat cas, la Generalitat i l'Ajuntament de València, arbitraran les mesures encaminades a assegurar la prestació del servei.  
  
Setze. Obligacions econòmiques per a la Generalitat  
L'aplicació i execució d'aquest conveni, en què s'inclou amb aquesta finalitat tots els actes jurídics que pogueren dictar-se en la seua execució i desenvolupament, no podrà suposar obligacions econòmiques per a la Generalitat i, en tot cas, haurà de ser atesa amb els seus mitjans personals i materials.  
  
Desset. Comissió de seguiment  
Existirà una comissió de seguiment composta per un representant de cada una de les institucions i entitats firmants d'aquest conveni, designat amb aquesta finalitat, i el funcionament de la qual es regirà per allò que s'ha estipulat en els articles 2 al 6 del Reglament de règim intern del Punt de Trobada Familiar de València, o aquells que els substituïren.  
Els acords que prenga la comissió de seguiment seran vinculants per al PEF.  
Una còpia de les actes, o acords de la comissió que, emeta en el desenvolupament de les seues funcions, haurà de ser remesa a l'òrgan de l'administració autonòmica amb competències en matèria de família.  
  
Dihuit. Marc d'interpretació i jurisdicció competent  
Les institucions i entitats firmants es comprometen a tractar de resoldre de forma amistosa qualsevol dubte o conflicte que poguera sorgir en la interpretació o aplicació d'aquest conveni.  
  
En cas de resultar infructuosa la resolució amistosa, serà competent per a resoldre les qüestions litigioses derivades d'aquest conveni davant del Tribunal Superior de Justícia de la Comunitat Valenciana, segons el que disposa l'article 10.1.g, en relació amb l'article 14 de la Llei de la Jurisdicció Contenciosa Administrativa.  
  
I perquè conste i en prova de conformitat es firmen huit exemplars d'aquest, al lloc i la data abans indicats, i s'entregarà en el mateix acte un exemplar a cada una de les parts.  
  
El president del Consell General del Poder Judicial: Carlos Lesmes Serrano.  
La vicepresidenta del Consell i consellera d'Igualtat i Polítiques Inclusives: Mónica Oltra Jarque.  
L'alcalde president de l'Ajuntament de València: Joan Ribó Canut.  
  
El secretari general de l'Administració Municipal: Javier Vila Biosca.  
El degà del Col·legi d'Advocats de València: Rafael Bonmatí Llorens.  
El degà del Col·legi Oficial de Psicòlegs de la Comunitat Valenciana: Francisco José Santolaya Ochando.  
La presidenta del Col·legi Oficial de Treball Social de València: Elena Puig Reig.  
El president del Col·legi Oficial d'Educadors/es Socials de la Comunitat Valenciana: Norma Gozálvez Huguet.